2012 m. Vikimanijos susitikimo dalyviai.
**Vikipedijos bendruomenę** daugiausia sudaro veiklūs Vikipedijos redaktoriai (angl. *Wikipedians*). 2012 m. pastarasis žodis įtrauktas į Oksfordo anglų kalbos žodyną.

2015 m. Erasmus premija buvo skirta Vikipedijos bendruomenei už žinių sklaidos skatinimą per visapusiškai ir visuotinai prieinamą enciklopediją. Už Vikipedijos kūrėjų naujos ir veiksmingos demokratiškos platformos sukūrimą. Premijos steigėjai Vikipediją ypač vertina kaip bendruomenę – bendrą projektą, kuris įtraukia dešimtis tūkstančių savanorių visame pasaulyje.

Redaktoriai
-----------

Vikipedijos projekto reklama Rygoje.
Beveik visi Vikipedijos dalyviai yra savanoriai. Populiarėjant Vikipedijai atsirado ir kitokie šios enciklopedijos redaguotojai. Pavyzdžiui, Vikipedijos rezidentai, kurie yra įpareigoti redaguoti Vikipediją tam tikrose srityse. Jie dirba tokiose įstaigose kaip Versalio rūmuose, Pikaso muziejuje, Britų muziejuje. 

Viki išsilavinimo fondas (angl. *Wiki Education Foundation*) skatina studentus rašyti Vikipedijos straipsnius vietoje mokslinių darbų, bendradarbiaudami su universitetų dėstytojais. 2017 m. pavasarį įvairių universitetų dėstytojai pavedė 7 500 studentų redaguoti angliškąją Vikipediją.

Angliškojoje Vikipedijoje pasitaiko ir profesionalių Vikipedijos redaktorių, redaguojančių asmenybių biografijas ir bendrovių straipsnius už pinigus, tačiau jei jie įkliūna, tuomet jų keitimai atmetami, nes dažniausiai jie nesilaiko nešališko požiūrio.

Latvijoje buvo bandoma įtraukti plačiąją visuomenę į Vikipedijos bendruomenę. 2015 m. kovo 11 d. buvo inicijuotas Latviškosios Vikipedijos bendruomenės ir keleto privačių partnerių (Latvijos universitetas ir kt.), projektas (lat. Latvijas Vikipēdijas maratons; latviškosios Vikipedijos maratonas), kuriuo užsibrėžta iki Latvijos valstybės šimtmečio paminėjimo datos 2018 m. lapkričio 18 d. Vikipedijoje sukurti 100 tūkst. str. Projektą rėmė tiek *Delfi.lv*, tiek įvairios Latvijos įžymybės. Tuo metu joje buvo beveik 60 tūkst. str.

Motyvacija
----------

2014 m. buvo pastatyta statula Lenkijoje, Slubicės mieste, pagerbianti Vikipedijos bendruomenę.
Yra atlikta nemažai tyrimų apie tai, kodėl žmonės pildo ir redaguoja Vikipediją. Pagal 2007 m. tyrimą „Kas motyvuoja Vikipedijos dalyvius" („What Motivates Wikipedians") buvo išskirtos pastarosios paskatos:

* Vertybinės – vertybių išraiška per altruizmą ir pagalbą kitiems;
* Socialinės – bendravimas su draugais, dalyvavimas kitose socialinėse veiklose;
* Išsilavinimo – kaupti žinias per Vikipedijos pildymą ir kitas veiklas;
* Karjeros – darbo patirties ir įgūdžių didinimas;
* Kaltės jausmo – kaltės dėl socialinių privilegijų mažinimas;
* Puikavimosi – savo žinių demonstravimas kitiems.
* Ideologijos – ideologijos, kad žinios turi būti nemokamai pasiekiamos, rėmimas;
* Malonumo – mėgavimasis šia veikla.

Tyrimas atskleidė, kad dažniausiai dalyvius skatina prisidėti smagi veikla, ideologija ir vertybiniai įsitikinimai.

2010 m. atliktas tyrimas parodė, jog nepaisant to, kad iš pradžių Vikipedija pradedama pildyti dėl malonumo, didžiausia motyvacija toliau redaguoti Vikipediją yra dėl savikoncepcijos motyvacijos „aš mėgstu dalintis savo žiniomis, nes tada jaučiuosi asmeniškai kai ką pasiekęs."

Anot nepriklausomo 2017 m. tyrimo, redaktorius-savanorius labiausiai skatina prisidėti prie šios veiklos pati idėja, kad jie prisideda prie visuomenės prusinimo. Taip pat paaiškėjo, kad per pirmąjį dešimtmetį (2001–2010 m.) 80 % angliškosios Vikipedijos turinio sukūrė 1 % veikliausių redaktorių, bet to 1 % sudėtis keisdavosi, įsiliedavo nauji redaktoriai pakeisdami nebeveiklius.

2011 m. Vikipedijos naudotojų apklausa atskleidė, kad apie pusė veiklių naudotojų per dieną skiria bent vieną valandą enciklopedijos pildymui ir penktadalis tam skiria daugiau nei tris valandas per dieną. 2016 m. Vikipedija pagausėjo 5 mln. straipsniais. Apie 80 tūkst. veiklių, prisijungiančių kas mėnesį, redaktorių-savanorių prisidėjo kuriant naujus ir kokybiškus Vikipedijos straipsnius. Pastarųjų savanorių įnašas sudarė didžiąją dalį visų Vikipedijos redagavimo veiksmų.

2017 m. Vikipedijos naudotojų apklausa parodė, kad skaitytojai, tarp jų ir redaktoriai, Vikipedijoje lankosi dėl išsilavinimo poreikio, iš nuobodulio ir noro atsitiktinai atrasti kažką įdomaus, sužinoti daugiau apie aktualijas ar masinės žiniasklaidos apšviečiamas bei diskusijų temas. Taip pat dėl darbo, mokslo ir studijų užduočių.

2018 m. Vikipedijos naudotojų apklausa atskleidė, kad 85 % redaktorių turi aukštąjį arba aukštesnįjį išsilavinimą.

Socializacija
-------------

Latvių vikipedininkai Vikisusitikime, 2013 m.
Bendruomenės nariai dažnai organizuoja įvairaus pobūdžio ir dydžio gyvus susitikimus. Jie vadinami „WikiMeet" (Vikisusitikimais).

Kiekvienais metais vis kitoje pasaulio vietoje rengiamos tarptautinės konferencijos, vadinamos „Wikimania" (Vikimanija). Šiose konferencijose vyksta įvairūs pokalbiai, diskusijos Vikipedijos, kitų Viki svetainių, atvirojo kodo programų, nemokamų žinių ir kitomis temomis.

JAV kasmet vyksta iškylų susitikimai „Wiknics" – įprastai tokie susitikimai prie maisto vyksta prieš pat liepos 4 šventes.

Šaltiniai
---------

1. ↑  Hella ridic new words to make you lolz: ODO August 2012 update Archyvuota kopija 2012-09-27 iš Wayback Machine projekto.
2. ↑  „Former Laureates". *erasmusprijs.org*. Praemium Erasmianum Foundation. Suarchyvuotas originalas 2019-06-02. Nuoroda tikrinta 4 January 2017. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
3. ↑  „What Students Can Learn By Writing For Wikipedia". *NPR.org*. Nuoroda tikrinta 2018-03-11.
4. ↑  „Editors-for-hire on Wikipedia". *Financial Times*. Nuoroda tikrinta 2018-03-11.
5. ↑  „'Vikipēdijas maratonā' skubina apdzīt Igauniju un Lietuvu". *DELFI* (latvių). 2015-03-11. Nuoroda tikrinta 2018-02-28.
6. ↑  „Poland to Honor Wikipedia With Monument". ABC News. 9 October 2014. Suarchyvuotas originalas 11 October 2014. Nuoroda tikrinta 18 May 2017.
7. ↑  WHAT MOTIVATES WIKIPEDIANS? – Research Archyvuota kopija 2016-03-03 iš Wayback Machine projekto.
8. ↑  Yang, Heng-Li; Lai, Cheng-Yu (November 2010). „Motivations of Wikipedia content contributors"
9. ↑  „Wikipedia isn't as democratic as you might think". *Futurity*. 2017-11-07. Nuoroda tikrinta 2017-12-07.
10. ↑  The Decline of Wikipedia Archyvuota kopija 2015-06-19 iš Archive-It projekto
11. ↑  „Wikimedia Foundation 2016 Annual Report". *annual.wikimedia.org* (amerikiečių anglų). Nuoroda tikrinta 2017-09-15.
12. ↑  „Why do people go to Wikipedia? A survey suggests it's their desire to go down that random rabbithole". *Nieman Lab*. Nuoroda tikrinta 2018-04-18.
13. ↑  „Community Engagement Insights/2018 Report - Meta". *meta.wikimedia.org*. Suarchyvuotas originalas 2018-10-03. Nuoroda tikrinta 2018-11-14. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
14. ↑  „Wikipedia editors log off long enough to mingle" Archyvuota kopija 2011-07-09 iš Wayback Machine projekto.